泊震澤道中步游善宥寺觀芍藥回舟中小飲用范四韻
作者：趙鼎
朝代：宋

paragraphs: 非才與時背，空手行路難。
朱門極嚴冷，仰首不可干。
初欲効寸進，挽舟八節灘。
雅意同心人，贈之雲錦端。
雖云食破硯，渇擬回狂瀾。
胸次竟莫吐，千丈虹蜺蟠。
誰復議行藏，浩歌空倚欄。
南來寄疏蓬，蝦菜豈所歡。
尋幽偶一笑，芳葩發奇觀。
念爾託根遠，香色不易完。
姓名逋客晦，風味書生酸。
作詩慰流落，激烈窮雕刓。
愁人多苦語，步遶吟且看。
歸懷止惋結，賴此杯酒寛。
忽忽時歲邁，凄凄風雨殘。
曷當三徑歸，暫卜一枝安。
寵辱何定物，向來心已闌。